منظمة التحرير الفلسطينيه

**منظمة التحرير الفلسطينيه** (بالإنجليزي:*Palestine Liberation Organization - PLO*) هى منظمه اتعملت سنة 1964 عشان التحضير لدولة فلسطين المستقله . منظمة التحرير بتعتبر الممثل الشرعى الوحيد للشعب الفلسطينى اودام اكتر من 100 دوله و منظمه عندها علاقات دبلوماسيه مع حكومة الاراضى الفلسطينيه المحتله. و من اول سنة 1974 منظمة التحرير الفلسطينيه بقا عندها كرسى "مراقب" فى الامم المتحده ,  رغم انها فى الوقت ده و لغاية مؤتمر مدريد 1991 كانت بتعتبر "منظمه ارهابيه" فى نظر امريكا و اسرائيل. منظمة التحرير الفلسطينيه اعترفت بحق اسرائيل فى الوجود سنة 1993 و اعترفت بقرارات مجلس الامن رقم 242 و 338 و فكست للعنف المسلح ضد اسرائيل , و فى المقابل اسرائيل اعترفت بالمنظمه كممثل شرعى للشعب الفلسطينى.

## النشأه
فى مؤتمر القمه العربيه 1964 فى القاهره اتفقت الدول العربيه على انشاء و مساعدة منظمة التحرير عشان تحرير فلسطين عن طريق القوه المسلحه . البيان الاولانى اللى طلعته منظمة التحرير قال ان "فلسطين بحدودها الموجوده من ساعة الانتداب البريطانى هى وحده اقليميه واحده" و ان المنظمه "بتسعى لمكافحة الصهيونيه" و اكدت على "حق العوده للاجئين و حق تقرير المصير للشعب الفلسطيني" لكن ما اتكلمش عن "دولة فلسطين"  بالتحديد  , بس فى 1974 منظمة التحرير طالبت بانشاء دوله فلسطينيه مستقله على حدود الانتداب البريطانى. المنظمه استخدمت تكتيكات حرب العصابات ضد اسرائيل من قواعد المنظمه فى الضفه الغربيه (تحت سيطرة الاردن) و لبنان و قطاع غزه (تحت سيطرة مصر) و سوريا.

## سياسة المنظمه
### التنظيم
منظمة التحرير ليها جهاز تشريعى هو المجلس الوطنى الفلسطينى بس اغلب السلطات السياسيه و القرارات بتطلع من اللجنه التنفيذيه لمنظمة التحرير الفلسطينيه اللى بتتكون من 18 عضو بيتم انتخابهم بالمجلس الوطنى الفلسطينى. ايديولوجيا المنظمه ممكن توصيفها بإنها علمانيه بشكل عام , و بتضم عدد من التيارات و الاصوات الوطنيه اللى بتطالب كلها بتحرير فلسطين , و من هنا جه وصفها بإنها "منظمه" مش "حزب". منظمة التحرير هى الممثل الشرعى للشعب الفلسطينى اودام جامعة الدول العربيه و الامم المتحده و ليها صفة "مراقب" فى الجمعيه العامه للأمم المتحده. لكن من الناحيه التانيه فيه انتقادات بتتوجه للمنظمه عشان حركة حماس مش متمثله فى المنظمه لحد بعد فوزها بتلتين اصوات الناخبين فى انتخابات قطاع غزه فى 2006. ياسر عرفات كان رئيس اللجنه التنفيذيه من سنة 1969 لغاية وفاته فى 2004 , بعدها مسك اللجنه محمود عباس (ابو مازن).
منظمة التحرير كانت فى الاول منظمه عسكريه قامت بعدد كبير من العمليات المسلحه ضمن حرب عصابات ضد اسرائيل استمرت طول السبعينات و اوائل التمانينات , كانو بيسموها حرب التحرير بس كانت حكومة اسرائيل و امريكا كانت بتعتبرها "عمليات ارهابيه" . سنة 1988 منظمة التحرير وافقت للمره الاولى على حل الدولتين مع التشديد على ان القدس الشرقيه عاصمه لفلسطين و حق رجوع اللاجئين الفلسطينيين لأراضيهم قبل 1948 و الاصرار على الاستمرار فى مكافحة "الكيان الصهيونى" على حد وصف المنظمه. سنة 1996 منظمة التحرير لغت اجزاء من البيان التأسيسى للمنظمه خصوصاً الاجزاء اللى بتتكلم عن المقاومه المسلحه و عن مسح دولة اسرائيل من الوجود.
فى وقت اللى المجلس الوطنى الفلسطينى مش منعقد , مسؤولية التشريع بتكون من نصيب المجلس المركزى الفلسطينى اللى بيتكون من 124 عضو بيتم انتخابهم من اعضاء المجلس الوطنى و اللجنه التنفيذيه مع بعض , عشان مايكونش فيه استفراد بالسلطه.

### عضوية المنظمه
المنظمه مالهاش ميكانزم معين او لجنه مركزيه بتاخد القرارات , لكن الاحزاب و الحركات العضوه فى المنظمه بتكون ملتزمه بالبيان التأسيسى للمنظمه و ملتزمه بقرارات اللجنه التنفيذيه. عضوية المنظمه ماهياش مستقره تاريخى , بعض الحركات و الاحزاب كانت بتنسحب او بتعلق عضويتها فى المنظمه فى اوقات التنشنه مع قيادة اللجنه التنفيذيه , بس فى اغلب الاحوال بترجع تانى للمنظمه . من الملاحظ كمان ان مش كل الافراد اللى بيشتغلوا فى المنظمه لازم يكونوا من احزاب او حركات عضوه فى المنظمه علشان كتير من اعضاء المجلس المركزى بيكونوا مستقلين و مش تبع حركات.

**الاعضاء الموجودين فى المنظمه دلوقتى هما :**
* حركة فتح : الفصيل الاكبر فى المنظمه , توجههم علمانى اشتراكى وطنى
* الجبهه الشعبيه لتحرير فلسطين: تانى اكبر فصيل , توجههم راديكالى شيوعى ثورى مسلح
* الجبه الديموقراطيه لتحرير فلسطين: تالت اكبر فصيل , توجههم كان شيوعى قبل كده , بس بقا ديموقراطى اجتماعى سلمي
* جبهة تحرير فلسطين الجبهه اللى منها ابو مازن , توجههم اشتراكى معتدل
* جبهة التحرير العربى فصيل مسلح صغير كان موالى لحزب البعث العراقى
* منظمة الصاعقه فصيل مسلح سابق كان موالى لحزب البعث السورى
* الاتحاد الديموقراطى الفلسطينى (فدا) فصيل غير مسلح توجهه ديموقراطى اجتماعى و مؤيد لحل الدولتين
* جبهة النضال الشعبى الفلسطينى فصيل اشتراكى صغير
* الجبهه العربيه الفلسطينيه فصيل صغير موالى لفتح كان موالى قبل كده لحزب البعث العراقى

**الاعضاء السابقين فى المنظمه:**
* الجبهه الشعبيه لتحرير فلسطين - القياده العامه

تصنيف:فلسطين